b'\n_START_ARTICLE_\nNieder\xc3\xb6sterreich\n_START_SECTION_\nGeografi\n_START_PARAGRAPH_\nNieder\xc3\xb6sterreich ligger p\xc3\xa5 begge sider av Donau, som gjennomstr\xc3\xb8mmer delstaten fra vest mot \xc3\xb8st. Nieder\xc3\xb6sterreich deles ofte grovt inn i fire regioner eller \xc2\xabkvartaler\xc2\xbb: I sydvest ligger \xc2\xabmostkvartalet\xc2\xbb (Mostviertel), som omfatter den \xc3\xb8stligste delen av Alpene med flere topper rundt 2000\xc2\xa0m. \xc2\xabVinkvartalet\xc2\xbb (Weinviertel) i nord\xc3\xb8st er bakkete. West for dette og ogs\xc3\xa5 nord for Donau ligger \xc2\xabskogskvartalet\xc2\xbb (Waldviertel), som geologisk sett er et granittplat\xc3\xa5. S\xc3\xb8r for Wien ligger det syd\xc3\xb8stlige \xc2\xabindustrikvartalet\xc2\xbb (Industrieviertel) i det flate s\xc3\xa5kalte Wiener Becken.\n_START_SECTION_\nHistorie\n_START_PARAGRAPH_\nNieder\xc3\xb6sterreich er p\xc3\xa5 en m\xc3\xa5te den eldste delen av \xc3\x98sterrike, det vil si at denne delstatens omr\xc3\xa5de var det f\xc3\xb8rste som ble omtalt som Ostarichi, Ostmark eller \xc3\x96sterreich (rundt \xc3\xa5rtusenskiftet). Opprinnelig utgjorde det den \xc3\xb8stlige grensemarken til hertugd\xc3\xb8mmet Bayern, men ble i 1156 et eget hertugd\xc3\xb8mme._NEWLINE_Etter at hertugd\xc3\xb8mmet ble utvidet vestover, ble det vanlig \xc3\xa5 referere til de \xc2\xabgamle\xc2\xbb og \xc2\xabnye\xc2\xbb delene av \xc3\x98sterrike som henholdsvis \xc3\x96sterreich unter der Enns (\xc2\xab\xc3\x98sterrike nedenfor [elven] Enns\xc2\xbb) og \xc3\x96sterreich ob der Enns (\xc2\xab\xc3\x98sterrike ovenfor Enns\xc2\xbb). Dette ga senere opphav til betegnelsene Nieder- og Ober\xc3\xb6sterreich._NEWLINE_Inntil opprettelsen av keiserriket \xc3\x98sterrike i 1804 betegnet navnet \xc3\x98sterrike strengt tatt bare dagens Nieder- og Ober\xc3\xb6sterreich, selv om ogs\xc3\xa5 de andre delstatene ble regjert av huset Habsburg, stort sett i personalunion eller sekundogeniturer. Etter f\xc3\xb8rste verdenskrig ble Nieder\xc3\xb6sterreich fra og med 1921 en av delstatene i den nyoppretta republikken \xc3\x98sterrike. Samtidig ble \xc3\x98sterrike gjennom Saint-Germain-traktaten forpliktet til \xc3\xa5 overlate Feldsberg (Valtice) og flere andre nieder\xc3\xb8sterrikske sm\xc3\xa5byer til Tsjekkoslovakia. Wien, som inntil da hadde v\xc3\xa6rt (Nieder-)\xc3\x96sterreichs hovedstad og kulturelle midtpunkt, ble dessuten skilt ut som en egen delstat. Wien fortsatte imidlertid som delstatshovedstad inntil 1986, da St.\xc2\xa0P\xc3\xb6lten overtok denne funksjonen._NEWLINE_Mellom 1938 og 1945 het distriktet (som Reichsgau i det tredje riket) Niederdonau fordi nazistene ville fremheve enheten med Tyskland ved \xc3\xa5 unng\xc3\xa5 navnet \xc3\x98sterrike.'